Ma usun, et see oli minu elu kõige kurvem aasta ja seda kahjuks mitte ainult pokkeris vaid üldse.  Mul on siiralt hea meel, et see lõpuks läbi sai ning üritan uue lehekülje oma eluraamatusse kirjutada hoopis ilusama.  Seetõttu ei teegi ma mingit pikka ja sisukat isikliku elu või pokkeriaasta kokkuvõtet. Tegelikult  olin aasta lõpus ka statistika kogumisega laisk, aga hästi lühidalt peab märkima, et aastal 2009. oli mul vägagi kulukas hobi: netipokker, kuhu suutsin "ära paigutada" 2378 dollarit.  Selle kõige krooniks oli mul eile jultumust end paigutada aasta naismängija valmisteks 2. kohale Helina ja Katri vahele (arvestades selles võistluses küll vaid live-turniiridelt saadud auhinnaraha).  Kes meist siis kiitust ei tahaks, eksole? Isegi juhul, kui seda nagu päriselt ära pole teeninud... No igatahes loodan,  et mind aasta naismängijaks siiski ei valita, sest väga imelik oleks oma elu kõige kehvemal aastal selleks osutuda.  Asjad, mille eest sel aastal pokkeriga seonduvalt end ise kiita julgen, on Naisteliiga korraldamine ning mõnede Imre turniiride üsna kiire ja korralik kajastamine PokerNewsis. Selge see, et nende pisikeste tegudega üleriigilist kiitust ei pälvi, kuna sel aastal on pokkeris palju juhtunud ning meil on inimesi, kes on palju rohkem teinud. Aga see on väike minupoolne panus Eesti pokkeriellu  ja mul on hea meel, et neid asju õhinaga tegin.  Kui küsida, et mis saab minust kui pokkerimängijast edasi, siis ma tõesti ei tea. Kindlasti tahan osaleda Eesti Meistrivõistlustel ning mõnel Unibet Openil, vähemalt üks WSOP turniir tuleb ka mängimisele. Netipokkeriga on asi keerulisem. Esialgu puhkan ja kui mänguisu tagasi tuleb eks siis annan teada ja asun tegudele. Seni toetan kallist abikaasat. Õpiks näiteks söögitegemise ära, et tal rohkem aega pokkeri jaoks jääks .  Edu alanud aastal meile kõigile!